text: Нито един от „стоте водещи български журналисти“ от манипулативната злополучна класация през 90-те години , при всичките си кръстосвания на държавна сметка по свет , не може да се похвали с толкова журналистически срещи със знаменитости, колкото е имал бившият български строител в Коми АССР Христо Събев.
  Едно негово спонтанно участие в анкета на „Народна младеж“ преди десетилетия го поставя внезапно на пътя на журналиста - преди заминаването му за СССР от вестника му заръчват да им изпраща оттам „дописки“ и снимки от срещи със съветските хора.
  В Коми той си купува съветски фотоапарат „Смяна“ и денем работи като строител , а вечер прави снимки и пише кореспонденции за България.
  Една съдбоносна среща със Стефан Продев го превръща в желан сътрудник на най-популярното българско списание „ Паралели“ и му отваря вратите за стотици срещи в Москва и други градове с асове във всички сфери.
  А през отворената врата на Московските филмови фестивали, започва своите знаменити „докосвания до звезди” от цял свят.
  Съхранените журналистически интервюта и снимки от тези срещи, по съвет на Стефан Продев, със съдействието на Съюза на българските журналисти и други българи –патриоти, той започва да издава в документалните си книги от поредицата „Докосване до звезди”.
  Срещнах се с Христо Събев на откриването на фотоизложбата му в пловдивско читалище и в спомените му се върнахме двама във времето, когато България имаше до рамото си вярното рамо на народа от „една шеста от земната суша“...